ועדת הכספים, כנסת 16, פרוטוקול מספר , 2004-12-14 10:15

אברהם הירשזון: שלום לכולם, אני מתכבד לפתוח את ישיבת הוועדה.

אברהם הירשזון: על סדר היום – שינויים בתקציב לשנת 2004.

אברהם הירשזון: פנייה לוועדה מס' 229.

טמיר כהן: הפנייה הזאת נדונה כאן בוועדה ב-29 ביוני.

טמיר כהן: חברי הכנסת ביקשו שיציגו להם רשימת פרוייקטים שקשורים לפנייה הזאת ועתה זה מוצג עם הרשימה שהתבקשה.

משה ריגר: בתחילת השנה התקציב גדל ב-3 מיליון שקל, מתוך זה מיליון שקל הופשרו ו-2 מיליון שקל היו בעתודה.

משה ריגר: מבחינתנו 3 המיליונים האלה שימשו, על-פי הנחיית השר דאז, לביצוע פרוייקטים וחשבונות שיש לשלם באמצעות החברה הממשלתית לתיירות.

משה ריגר: מדובר על סכומים קטנים שמצטרפים למיליון שקל בסך הכל: 190,000 שקל לקבר רחל, 170,000 שקל לחוף עזה, 18,000 שקל להר עיבל ו-500,000 שקל לביצוע כביש הגישה להרודיון.

משה ריגר: יש גם חוזים לביצוע באמצעות המועצות האזוריות - בקבר רחל בסכום של 100,000 שקל, 40,000 שקל לטיילת ביישוב אלון, 450,000 בסוסיא.

משה ריגר: התחלנו את התכנון של טיילת קרית ארבע, אבל התכנון המפורט יחד עם הביצוע לא טופל באמצעות משרד התיירות, אבל נוצר חוב בגין התכנון הראשוני בסכום של 50,000 שקל.

משה ריגר: בנוסף לזה ביצענו פרוייקט שכבר הסתיים ב"שומרוני הטוב" יחד עם הארכיאולוג הראשי של המינהל בשטחים בסכום של 500,000 שקל.

חיים אורון: בפנייה כתוב העברה של 2 מיליון שקל ויש הורדה של חצי מיליון ותוספת של חצי מיליון.

חיים אורון: היכן רשומים 2 המיליון במסמך הזה?

ערן ניצן: הפנייה עצמה מורכבת מחלקים פנימיים בתוך התוכנית ומחלקים חיצוניים – מעבירים 500,000 מחלק מחוץ לתוכנית ועוד שינויים פנימיים בתוך התוכנית בסכום כולל של 1.5 מיליון.

חיים אורון: אני כבר מעיר על כך בפעם האלף.

חיים אורון: מוטב להביא לוועדה נייר מתוקן, כי הנייר שמונח עתה לפנינו לא אומר שום דבר, לא רק למי שלא מבין, אלא גם למי שקצת מבין.

חיים אורון: נציג האוצר בעצם מסביר שיש ניירות אחרים שבהם כתוב, כלומר בתוכניות בפנים שלא מופיעות כאן.

חיים אורון: אם מסתכלים בפנייה שהוגשה לנו אי אפשר לקבל שום מידע על מה שנאמר פה.

ניסן סלומינסקי: השאלה מה מבקשים.

ניסן סלומינסקי: האם מבקשים העברה של 2 מיליון שקלים או רק של חצי מיליון?

חיים אורון: בפנייה כתוב 2 מיליון, אבל בפירוט מדברים על חצי מיליון.

משה ריגר: אנחנו מבקשים העברה של 2 מיליון שקלים מתוך ה-3.

משה ריגר: מיליון שקלים אושרו כבר ועתה אנו מבקשים אישור על השניים הנוספים.

חיים אורון: זה לא מקרה ראשון שזה קורה.

חיים אורון: הפקידים מתייחסים אלינו – אני לא רוצה לומר בדיוק מה – וחושבים שאף אחד לא יקרא את זה.

חיים אורון: אנחנו צריכים לדעת בדיוק מה מבקשים.

חיים אורון: הפנייה הזאת מתגלגלת כבר מחודש מאי.

סמדר אלחנני: אני מבקשת לנצל את ההזדמנות הזאת לבקש מחברי הוועדה להתעקש על כך שרמת הפירוט שתהיה בוועדה תהיה ברמה של שמונה ספרות של תוכנית ולא ברמה של שש ספרות, כפי שאנחנו מקבלים.

סמדר אלחנני: אני חוזרת על זה בלי סוף.

סמדר אלחנני: גם אי אפשר להגיע למידע הזה באתר האינטרנט של התקציב.

סמדר אלחנני: לפחות לוועדה זה צריך להגיע ברמה של שמונה ספרות.

סמדר אלחנני: זה קיים, רק לא מביאים את זה לידיעת הוועדה.

חיים אורון: גברת אלחנני מדברת על הצד הטכני.

חיים אורון: לא ייתכן להביא בקשה על 2 מיליון שקל ובגוף הבקשה יש פירוט על חצי מיליון שקל ולומר לנו שזה מופיע בסעיפים בפנים.

בנימין אלון: הדבר הזה קורה הרבה?

יצחק כהן: כל הזמן.

יצחק כהן: אני מצטרף לדבריו של חבר הכנסת אורון.

יצחק כהן: זו לא הפעם הראשונה שאנחנו שומעים שהפירוט נמצא בתוכניות בפנים.

יצחק כהן: אני מציע לאשר הפעם את הפנייה, אבל לסדר את נוהלי העבודה שלנו עם האוצר.

חיים אורון: אני לא מבקש לעכב את הפנייה, אני רוצה להצביע נגד.

ניסן סלומינסקי: מאחר שזה לא דבר שספציפי לבקשה הזאת ומאחר שהבקשה נדונה כבר וחזרה לכאן עם הפירוט המבוקש, אנחנו צריכים לאשר את הבקשה.

ניסן סלומינסקי: לאוצר צריך לומר שלהבא לא נתייחס לבקשות אם לא יגיעו באופן הנדרש.

בנימין אלון: אני מבקש להעיר הערה אחת לאוזניו של ידידי ג'ומס, חבר הכנסת אורון.

בנימין אלון: התקציב של טיילת חברון לא בוצע בסופו של דבר על-ידי משרד התיירות.

בנימין אלון: כל מה שיש פה זה 140,000 בגלל תכנון ראשוני שכבר לא מתקיים והתחייבו לו.

בנימין אלון: כבר שנים נדבק לי העניין של טיילת חברון וכאילו אני בונה צימרים במערת המכפלה.

בנימין אלון: למערת המכפלה ולקבר רחל מגיעים אלפי יהודים והפיתוח בהיקף של 2 מיליון שקלים הוא הרבה פחות מאחוז מכל מה שיש.

חיים אורון: באשכולות יש טיילת שמשקיפה לכיוון הבית שלי.

חיים אורון: בכל פעם שיש לי אורחים אנחנו עולים למעלה ובכל פעם אני אומר להם שיספרו כמה מקומות חנייה יש שם.

חיים אורון: אף פעם לא ראיתי שום מכונית מלבד המכונית שלי או במקרה הטוב עוד מכונית.

חיים אורון: העיקר שיש שם טיילת עם 32 מקומות חנייה.

בנימין אלון: הטיילת באשכולות לא נבנתה על-ידי משרד התיירות.

בנימין אלון: אני אכן מסכים לביקורת על הדברים מהסוג הזה, כי כשהגעתי למשרד הפסקתי בנייה של טיילות שראשי רשויות מקומיות מבקשים לבנות שאין להן ערך תיירותי מוסף.

בנימין אלון: לבית שאן למשל צריך לעזור בפיתוח האתר הארכיאולוגי, אבל לא צריך לבנות טיילת בתוך בית שאן.

בנימין אלון: זה לא תפקיד של משרד ממלכתי, אלא של רשות מוניציפלית.

בנימין אלון: כך גם ביסוד המעלה.

אברהם הירשזון: מי בעד אישור פנייה מספר 229?

אברהם הירשזון: בעד - 3 נגד – 2 פנייה מס' 229 אושרה.

אברהם הירשזון: פנייה מספר 847-848 – העברה ממימון מפלגות לאיגוד הכבאות.

דניאל בנלולו: מי בעד אישור פנייה מס' 847-848?

דניאל בנלולו: בעד – הרוב

דניאל בנלולו: פנייה מס' 858.

משה בר-סימנטוב: מדובר בתוספת הכנסות בסך 203 מיליון שקלים שהתקבלו במשרד הרווחה מהמוסד לביטוח לאומי ומהשלטון המקומי.

משה בר-סימנטוב: ההכנסות משמשות לאגף לשיקום נכים ולאגף לטיפול באדם המפגר.

דניאל בנלולו: מה קורה ב"המשקם"?

משה בר-סימנטוב: "המשקם" לא נכללת בפנייה הזאת.

דניאל בנלולו: אם כך, אני דוחה את הפנייה.

דניאל בנלולו: עם כל הכבוד, כבר שבוע אני מבקש לדעת מה מתכוונים לעשות עם "המשקם".

דניאל בנלולו: אתם מתכוונים להעביר 203 מיליון שקל ולא מעבירים דבר ל"המשקם".

משה בר-סימנטוב: מדובר בהכנסה ולא בהעברת תקציב.

משה בר-סימנטוב: אלה כספים שמועברים מהביטוח הלאומי.

חיים אורון: אלה הכנסות שמתקבלות עבור כל מיני דברים שהמשרד עושה.

דניאל בנלולו: מדוע כל הגופים מופיעים כאן למעט "המשקם"?

משה בר-סימנטוב: אתם קושרים בין דברים שאינם קשורים.

משה בר-סימנטוב: זאת הוצאה מותנית בהכנסות שמתקבלות.

משה בר-סימנטוב: אתם מדברים על "המשקם" שדרוש לו תקציב ישיר.

משה בר-סימנטוב: אנחנו לא מתקצבים את "המשקם", אלא הם מתקבלים ישירות מהמוסד לביטוח לאומי.

יצחק כהן: האם החלטתם החלטה אסטרטגית לסגור את "המשקם"?

משה בר-סימנטוב: לא התקבלה שום החלטה.

יצחק כהן: זה נראה כך לפי ההתנהלות שלכם.

משה בר-סימנטוב: תקציב חברת "המשקם" גדל בשנה שבה תקציבי הקניות של שאר המשרדים קוצצו כמעט ב-50%.

יצחק כהן: חסרים להם 2 מיליון שקלים ואתה יודע את זה טוב מאוד.

יצחק כהן: למה לסגור מפעל כזה בשביל 2 מיליון שקלים?

משה בר-סימנטוב: אין לנו שום כוונה לסגור את חברת "המשקם", להיפך.

יצחק כהן: אני מבקש שהוועדה תקיים דיון מיוחד בנושא "המשקם".

דניאל בנלולו: אנחנו בסוף שנה ורק עוד יומיים-שלושה אפשר לעשות העברה כלשהי על מנת להציל את המצב הזה.

דניאל בנלולו: לאחר מכן כבר אי אפשר יהיה לעשות משהו.

משה בר-סימנטוב: אפשר גם בחודש ינואר.

משה בר-סימנטוב: הבטחנו לבדוק את העניין.

דניאל בנלולו: אני מבקש לקבל בהקדם תשובה מתי אתם מתכוונים להעביר ל"המשקם" את הכסף המגיע להם.

דניאל בנלולו: אני אאשר עתה את הפנייה התקציבית, כי זה דבר חשוב, אבל אם "המשקם" לא יקבל את מה שמגיע לו אנחנו נעצור את הכל עד שזה יסודר.

דניאל בנלולו: אני מבקש שזה יובהר לכל הגורמים.

יצחק כהן: בישיבה הקודמת כבר אמרנו שהמצב מאוד מאוד אקוטי.

יצחק כהן: המפעל הזה מחזיק את אלה שעוד עושים משהו בשארית כוחותיהם והעבודה הזאת מחזיקה אותם בחיים.

יצחק כהן: דווקא את זה רוצים לחסל.

משה בר-סימנטוב: אמרתי גם אז ואני אומר גם עתה שאין לנו שום כוונה לסגור את חברת "המשקם", אבל לפני שנותנים תוספת תקציבית בסדר גודל של כ-10% מהתקציב, צריך לבדוק, כי כסף שאתה נותן למשהו אחד אתה לא נותן למשהו אחר.

יצחק כהן: זה יעלה לך הרבה יותר יקר אם החבר'ה האלה ייפלו לך על הכתפיים.

דניאל בנלולו: מאחר שאני ממלא מקום היושב-ראש ולא נמצא כאן תמיד, אני מבקש שכל נושא רווחה שיגיע להבא, לא יידון ללא תשובה ודיון ענייני בנושא "המשקם".

דניאל בנלולו: מי בעד אישור פנייה מס' 858?

דניאל בנלולו: בעד – הרוב

יצחק כהן: אדוני היושב-ראש, אתה צריך לקבוע תאריך לקבלת תשובה על הנושא.

דניאל בנלולו: אני מבקש לקבל תשובה תוך יומיים, על מנת להציל את "המשקם" מסגירה.

דניאל בנלולו: אני מבקש להודיע על כך ליושב-ראש הקבוע של הוועדה.

דניאל בנלולו: פנייה מס' 859.

משה בר-סימנטוב: מדובר בהרשאה להתחייב בתוכנית להורים יחידים.

משה בר-סימנטוב: מכיוון שהתוכניות מתמשכות, רוצים לאפשר להם לחתום על הסכמים ארוכי טווח עוד השנה.

משה בר-סימנטוב: התוכנית להורים יחידים היא תמריצים בעיקר לאמהות חד-הוריות להשלמת השכלה, הכשרה מקצועית, העצמה וכו'.

סמדר אלחנני: פנו אליי מוועדות אחרות שעוסקות יותר באמהות חד-הוריות ואמרו שזה לא בוצע.

דניאל בנלולו: נכתב בעיתון שיש תקציב לנושא הזה שלא בוצע.

משה בר-סימנטוב: הביצוע שם הוא לא 100%.

משה בר-סימנטוב: אני לא יודע בדיוק כמה, כי חלק מהדברים נרשמים בסוף השנה, כי הביצוע הוא לא תמיד ליניארי.

משה בר-סימנטוב: נוצר עיוות ונראה כאילו בחודש נובמבר בוצע שיעור נמוך, אבל אם מסתכלים על סוף חודש דצמבר, אחוז הביצוע הוא יותר גבוה.

סמדר אלחנני: התקציב אינו למעונות, אלא רק להכשרה, לימוד נהיגה וכו'?

משה בר-סימנטוב: זה כולל גם תקציב למעונות יום, הכשרה מקצועית ותמריצים למעסיקים.

דניאל בנלולו: מי בעד אישור פנייה מס' 859?

דניאל בנלולו: בעד – הרוב פנייה מס' 859 אושרה.

דניאל בנלולו: פנייה מס' 860.

ערן ניצן: מדובר בהעברה של 5 מיליון שקלים במסגרת תוכנית "עידוד 99" שבוטלה בשנת 2003.

ערן ניצן: זה במסגרת ההבנות שיש עם משרד התמ"ת לגבי תקצוב יתרת הפרוייקטים.

יצחק כהן: מה הביצוע בפועל בחוק עידוד השקעות הון?

יצחק כהן: מה היה התקציב ומה בוצע בפועל?

ערן ניצן: הביצוע של המזומן הוא יחסית נמוך, זה בעיקר כתוצאה מהמיתון.

ערן ניצן: אני לא יודע בדיוק כמה אחוזים בוצעו, אני רק יודע שהביצוע לא גבוה וזה נובע מהעובדה שהיינו – לפחות בתחילת השנה – באווירה של מיתון, כך שההשקעות שאושרו בהרבה מקרים עכבו את הביצוע שלהם.

יצחק כהן: הקשיים שמערימים על המשקיעים הם כאלה שלא מאפשרים לעשות משהו.

סמדר אלחנני: החוק לעידוד השקעות מסתיים ממילא בעוד עשרה ימים והוא עדיין לא הוארך.

דניאל בנלולו: מי בעד אישור פנייה מס' 860?

דניאל בנלולו: הצבעה בעד – הרוב

דניאל בנלולו: פנייה מס' 861.

איתי יעקב: פנייה זו נועדה להעביר 90 מיליון שקלים לתקציב גמלאות ופיצויים לצורך תשלום פנסיות לעובדי מדינה.

יצחק כהן: מה קורה עם בית החולים "איכילוב" ובית החולים "בני ציון"?

דניאל בנלולו: מה זה קשור לתשלום פנסיות?

יצחק כהן: הרפרנט איתי יעקב אחראי על מינהל גמלאות.

יצחק כהן: האם זו מדיניות לא לתקצב את שני בתי החולים הללו?

איתי יעקב: אני חושב שאת השאלה הזאת יש להפנות לצוות בריאות.

איתי יעקב: עד כמה שאני יודע, מאחר שבתי החולים האלה הם חצי בבעלות הרשות וחצי בבעלות המדינה יש עם זה איזושהי בעיה.

איתי יעקב: צריך לשאול את משרד הבריאות על כך.

דניאל בנלולו: מי בעד אישור פנייה מס' 861?

דניאל בנלולו: בעד – הרוב פנייה מס' 861 אושרה.

דניאל בנלולו: פנייה מס' 898.

יובל פרידמן: יש שפעת שמגיעה כל שנה ויש שפעת פונדמית, כלומר מגיפה שלא יודעים מתי תתפרץ ולכן רוצים להיערך אליה.

יובל פרידמן: הפנייה הזאת נועדה להעביר 9 מיליון שקלים בהרשאה להתחייב כדי שמשרד הבריאות יוכל להיערך לכך.

דניאל בנלולו: מי בעד אישור פנייה מס' 898?

דניאל בנלולו: בעד – הרוב

סמדר אלחנני: בפנייה הקודמת לא היתה רזרבה ואילו כאן היא קפצה ל-650 מיליון.

סמדר אלחנני: איך זה קורה?

דניאל בנלולו: זה בגלל שלא דנו בהעברה של התקציב לעובדי המדינה.

דניאל בנלולו: פנייה מס' 899.

בתיה פודרבייטר: מדובר בהעברת 320,000 שקל לצורך פעילות סחר חוץ לקידום הייצוא.

דניאל בנלולו: מי בעד אישור פנייה מס' 899?

דניאל בנלולו: בעד – הרוב פנייה מס' 899 אושרה.

דניאל בנלולו: לגבי ההעברה ל"המשקם" מדובר ב-3 מיליון שקלים שאנחנו מדברים עליהם כבר יותר מחודשיים.

דניאל בנלולו: אנחנו לא בודקים כאן כאשר אנחנו מאשרים העברה תקציבית אם אלה שמעבירים להם הם בסדר או לא בסדר.

דניאל בנלולו: שמעתי שיש להם בעיה עם ניהול תקין, אז אם רוצים לסגור – סוגרים.

משה בר-סימנטוב: כבר אמרתי הרבה פעמים לכל מי ששאל אותי, שאין לנו שום כוונה לסגור את מפעל "המשקם" .

יצחק כהן: זה כסף קטן למפעל גדול.

משה בר-סימנטוב: זה לא כסף קטן, זה 10% מהתקציב.

משה בר-סימנטוב: אני בטוח שגם לכם יש אינטרס לראות שלפני שמוסיפים כסף על חשבון דברים אחרים בודקים שהתקציב מנוצל בצורה נכונה.

דניאל בנלולו: אני מבקש לקבל בהקדם תשובה לנושא הזה.

דניאל בנלולו: פנייה מס' 917 – מדובר על מענקי איזון לרשויות המקומיות.

יצחק כהן: בעצם מורידים ממענק האיזון ומעבירים לביטחון.

דניאל בנלולו: זה לביטחון הרשויות המקומיות.

דניאל בנלולו: מי בעד אישור פנייה מס' 917?

דניאל בנלולו: בעד – הרוב פנייה מס' 917 אושרה.

דניאל בנלולו: פנייה מס' 922.

קרן טרנר: מדובר בהעברה של 90 מיליון שקל למשרד התחבורה לכביש ענתות-עזריה, כחלק מתוואי עוטף ירושלים.

דניאל בנלולו: הבקשה הגיעה אלינו באיחור.

דניאל בנלולו: על-פי בקשת היושב-ראש הקבוע של הוועדה אנחנו לא נדון בפנייה הזאת היום, אלא זה יידחה לישיבה הבאה.

אברהם הירשזון: אני לא מוכן לדון בכל פנייה שהגיעה היום.

חיים אורון: אני רוצה להבין איך לוקחים חצי מהתקציב ושמים אותו בכביש בשטחים כאשר בכל הארץ אינספור בעיות בכבישים.

חיים אורון: זה הנושא המרכזי.

דניאל בנלולו: אני מבקש לקבל על כך תשובה מחר.

דניאל בנלולו: אני מודה לכולם, הישיבה נעולה.

דניאל בנלולו: - - - - - -